Zuhro sayyorasida hayot izlari topildi

Zuhro sayyorasi – Venera atmosferasining yuqori qatlamlarida fosfin gazi izlari topildi. Ushbu gaz ba'zi tirik organizmlar tomonidan ishlab chiqariladi. Bu haqda nature astronomy xabar berdi. 
Zuhro atmosferasida fosfin borligi Kardiff universiteti (Britaniya) va Massachusets texnologik universiteti (AQSh) olimlari tomonidan Gavayidagi Jyeyms Klark Maksvell teleskopi va Chilidagi Atakam radioteleskoplar tizimi yordamida kashf qilindi. 
NASA agentligi direktori Jim Braydenstayn ushbu hodisaga izoh berib, Zuhroga ko‘proq e'tibor qaratish vaqti kelganini aytgan. 
“Anaerob biologiya ikkilamchi mahsuloti bo‘lgan fosfinning topilishi Yerdan tashqarida hayot borligi isbotlarini topishdagi eng muhim hodisa hisoblanadi”, deb yozgan Braydenstayn tvitterda.
Fosfin rangsiz, o‘ta zaharli gaz bo‘lib, Yerda uni anaerob, ya'ni kislorod mavjudligini talab etmaydigan mikroorganizmlar ishlab chiqaradi. 2019 yilda ekzosayyoralar atmosferasida fosfinni izlashni ularda hayot borligini anglatuvchi belgi etib belgilash taklif qilingan.
Zuhro Quyoshdan ikkinchi sayyora bo‘lib, U Yerning eng yaqin qo‘shnisi hisoblanadi. Ushbu sayyora boshqa sayyoralardan farqli, Quyosh atrofida orqa yo‘nalishda aylanadi. Bu esa sayyorada Quyosh sharqdan emas, g‘arbdan chiqishini va sharqqa botishini anglatadi.